ŠIAULIŲ MIESTO SAVIVALDYBĖS ADMINISTRACIJOS

DIREKTORIUS

ĮSAKYMAS

DĖL ŠIAULIŲ MIESTO SAVIVALDYBĖS VIEŠŲJŲ TERITORIJŲ PREKYBOS IR PASLAUGŲ TEIKIMO VIETŲ SĄRAŠŲ PATVIRTINIMO

2025 m. sausio 30 d. Nr. A-60

Šiauliai

Vadovaudamasis Prekybos ir paslaugų teikimo Šiaulių miesto savivaldybės viešosiose vietose taisyklių, patvirtintų Šiaulių miesto savivaldybės tarybos 2019 m. liepos 4 d. sprendimo Nr. T-284 „Dėl Prekybos ir paslaugų teikimo Šiaulių miesto savivaldybės viešosiose vietose taisyklių patvirtinimo“ 1 punktu, 6 punktu, Vietinės rinkliavos už leidimo prekiauti ar teikti paslaugas Šiaulių miesto savivaldybės viešosiose vietose išdavimą nuostatais, patvirtintais Šiaulių miesto savivaldybės tarybos 2024 m. lapkričio 7 d. sprendimo Nr. T-427 „Dėl Vietinės rinkliavos už leidimo prekiauti ar teikti paslaugas Šiaulių miesto savivaldybės viešosiose vietose išdavimą nuostatų patvirtinimo“ 1 punktu, įgyvendindamas Šiaulių miesto savivaldybės mero 2023 m. gegužės 24 d. potvarkį Nr. M-311 „Dėl įgaliojimų Šiaulių miesto savivaldybės administracijos direktoriui suteikimo“:

1. Tvirtinu pridedamus:

1.1. Prekybos ir paslaugų teikimo vietų iš (nuo) laikinųjų prekybos įrenginių Šiaulių miesto savivaldybės viešosiose teritorijose adresų sąrašą su priedais (schemomis) (toliau – 1 sąrašas);

1.2. Lauko kavinių (išskyrus įrengiamų masinių renginių vietose) Šiaulių miesto savivaldybės viešosiose teritorijose adresų sąrašą su priedais (schemomis) (toliau – 2 sąrašas);

1.3. Šiaulių miesto savivaldybės viešosiose teritorijose įrengtų ir eksploatuojamų kioskų ir paviljonų vietų sąrašą (toliau – 3 sąrašas);

1.4. Konkurso objektų (dalykų) vietų sąrašą su priedais (schemomis) (toliau – 4 sąrašas).

2. Nustatau, kad:

2.1. pagrindu įrašyti naujos prekybos ar paslaugų teikimo vietos adresą į 1, 2 ar į 3 sąrašą (toliau kartu – Sąrašai) gali būti bet kurio fizinio ar juridinio asmens (toliau – asmuo) Šiaulių miesto savivaldybės (toliau – Savivaldybė) administracijai pateiktas rašytinis prašymas, kuriame išdėstytas asmens pageidavimas turi atitikti Savivaldybės tarybos sprendimu patvirtintų galiojančių Prekybos ir paslaugų teikimo Šiaulių miesto savivaldybės viešosiose vietose taisyklių ir kitų teisės aktų nustatytus reikalavimus, būti pagrįstas naujų žmonių judėjimo srautų ar susibūrimų, poilsio ar pramogų vietų atsiradimu Savivaldybės viešosiose vietose, nepažeisti kitų gyventojų, įstaigų, institucijų, verslo objektų interesų;

2.2. pagrindu išbraukti prekybos ar paslaugų teikimo vietos adresą iš Sąrašų gali būti bet kurio fizinio ar juridinio asmens, Savivaldybės administracijos padalinio, institucijos, organizacijos rašytinis prašymas Savivaldybės vykdomajai institucijai ar jos įgaliotam asmeniui, kai dėl atitinkamame sąraše įrašytos vietos:

2.2.1. gaunami skundai dėl viešosios tvarkos reikalavimų nesilaikymo, dėl triukšmo ar kitokių asmenų interesų ar viešosios tvarkos pažeidimų;

2.2.2. kai žemės sklypas, kuriame vykdoma veikla, Nekilnojamojo turto registre įregistruojamas kaip nuosavybė (nuoma);

2.2.3. jei teritorijoje, kurioje yra vykdoma veikla, vykdomi Europos Sąjungos ar kiti infrastruktūriniai projektai, remonto darbai, arba jei atsiranda poreikis žemės sklypą panaudoti kitiems visuomenės interesams tenkinti;

2.2.4. kai kioskai, paviljonai, lauko kavinės ir kiti laikinieji prekybos įrenginiai yra apleisti (neprižiūrimi) ir kelia pavojų arba savavališkai pastatyti;

2.3. prieš išbraukiant (išskyrus 2.4 papunktyje numatytus atvejus) ar įrašant naują prekybos ar paslaugų teikimo vietos adresą, Savivaldybės administracijos struktūriniai padaliniai pagal priskirtas funkcijas ir kompetenciją įvertina prekybos ar paslaugų teikimo vietos atitiktį teisės aktų nustatytiems reikalavimams ir raštu informuoja Savivaldybės administracijos Ekonomikos skyrių dėl vietos išbraukimo ar įrašymo (atsisakymo įrašyti) į Sąrašus;

2.4. kiosko ar paviljono vieta, įtraukta į 3 sąrašą, galioja ne ilgiau kaip 30 kalendorinių dienų nuo leidimo prekiauti ar teikti paslaugas galiojimo termino pabaigos. Pasibaigus šiame papunktyje nustatytam terminui, laikoma, kad konkreti 3 sąraše esanti kiosko ar paviljono vieta yra negaliojanti.

3. Pripažįstu netekusiu galios Šiaulių miesto savivaldybės administracijos direktoriaus 2023 m. liepos 14 d. įsakymą Nr. A-917 „Dėl Šiaulių miesto savivaldybės viešųjų teritorijų prekybos ir paslaugų teikimo vietų sąrašų patvirtinimo“ su visais pakeitimais ir papildymais.

Šis įsakymas ne vėliau kaip per vieną mėnesį gali būti skundžiamas paduodant skundą Lietuvos administracinių ginčų komisijos Šiaulių apygardos skyriui adresu: Dvaro g. 81, Šiauliai, arba Regionų administraciniam teismui bet kuriuose šio teismo rūmuose.

Administracijos direktorius	Antanas Bartulis